title: "Waastkap (Prowins)"
text: "Det Waastkap Prowins (\u00fc\u00fcb Ingels: Western Cape Province, \u00fc\u00fcb Afrikaans: Provinsie Wes-Kaap) as ian faan d\u00f6n nj\u00fc\u00fcgen prowinsen faan S\u00fc\u00fcdaafrika. At prowins leit uun a s\u00fc\u00fcdwaast faan't lun. Uun a nuurd leit det Nuurdkap Prowins, uun a uast det Uastkap Prowins, uun a s\u00fc\u00fcd de Indisk Oosean an uun a s\u00fc\u00fcdwaast an waast a Atlantik. Det hee 5.822.734 lidj (2011). At hoodsteed faan\u2019t prowins as Kapsteed.\n\nGeografii\nDe kul Benguelastruum k\u00e4\u00e4lt at kliima am a Kap faan de Gud H\u00f6\u00f6b, so dat ham a Westkap tu a winbau eegnet, ofwel det uun en n\u00fc\u00fcrdelk laag as.\n\nUun't regiuun uun a s\u00fc\u00fcdwaast, am Kapsteed, riint at f\u00f6r't miast en wontrem, man uun a s\u00fc\u00fcddial loongs de Indisk Oosean riint at det hiil juar. At jaft en keed faan berger, diaroner a Sederberger, a Hexrivierberger, a Outeniekwaberger an a Tsitsikammaberger, wat at eegregiuun faan't inlun sk\u00e4\u00e4st.\n\nUun a nuurdwaast faan't prowins, loongs a Atlantik, leit det dr\u00fc\u00fcg lunskap faan Namaqualand. Uun't inlun, uun a nuurduast, leit dial faan det Grat Karoo. Det Letj Karoo leit uun a maden faan't prowins, twesken a steeden Worcester an George. \n\nKap Agulhas, wat de s\u00fc\u00fcdermiast ponkt uun Aafrika an uk at geograafisk grens twesken a Atlantik an de Indisk Oosean as, leit bi a s\u00fc\u00fcdeeg.\n\nAt prowins hee seeks natschunaalparken: Agulhas-Natschunaalpark, Bontebok-Natschunaalpark, Guardruut-Natschunaalpark, Karoo-Natschunaalpark, Tafelberg-Natschunaalpark an Waasteeg-Natschunaalpark.\n\nStruumer\n Struumer, wat iin uun a Atlantik leept: de Olifants Struum an de Groot Berg Struum.\n Struumer, wat iin uun de Indisk Oosean leept: de Gourits Struum an de Breede Struum.\n\nA W\u00e4\u00e4lt faan a Diarten\n A Kap-Berigzebra (Equus zebra zebra)\n A S\u00fc\u00fcdaafrikoons K\u00fcantiloop (Alcelaphus caama)\n A Eelenantiloop (Taurotragus oryx)\n\nA W\u00e4\u00e4lt faan a Plaanten\nDet grat dial faan't lunskap faan't prowins as faan fynbos, en slach faan bosk- of hiaslun, wat ei f\u00f6l buumer hee, bedobet. En dial faan a fynbos as at renosterveld wat efter a N\u00f6\u00f6shurnbosk (Elytropappus rhinocerotis; \u00fc\u00fcb Afrikaans: renosterbos), en plaant wat detheer lunskap dominiaret, neemd as. \n\n A Salwerbuum (Leucadendron argenteum) weekst \u00fc\u00fcb Tafelberig nai bi Kapsteed. Det weekst uk nai bi Stellenbosch, Somerset West an Paarl\n Uun a uast faan't prowins weekst Kap-Aloe (Aloe ferox).\n\nSteeden\n\nD\u00f6n tjiin gratst steeden uun't prowins san:\n\nIndialing faan Ferwalting\n\nAt prowins hee ian steed-munisipaliteet (Kapsteed) an fiiw distrikt-munisipaliteeten:\n Waastk\u00fcst \n Kaps Winlunen \n Overberg\n Guardruut \n Madel Karoo\n\nBef\u00f6lkring\nDet letst folksteeling wiar uun't juar 2011. Efter a resultooten hee't prowins 5.822.734 lidj: 2.964.228 faan a lidj san w\u00fcfh\u00f6\u00f6d an 2.858.506 san karmen.\n\nSpriiken\n\nEfter't folksteeling uun't juar 2001, 55,3 % faan a lidj uun't prowins snaaket Afrikaans, 23,7 % Xhosa (IsiXhosa) an 19,3 % Ingels.\n\nHistoore\nAt prowins wurd 1994 gr\u00fcnlaanjen. Iar wiar det dial faan det Kapprowins.\n\nPolitiik\n\nDet Western Cape Provincial Parliament as at parlament faan't prowins. Det weelet at kabinet an a premier-minister faan't prowins faan't partei of koalitschuun, wat d\u00f6n miast lasmaaten uun't parlament hee. A premier-minister faan't prowins sant 2019 as Alan Winde faan det Democratic Alliance (DA). Det DA as sant 2009 det starkst partei uun't parlament.\n\nD\u00f6n ual premier-ministern san: Helen Zille (2009-2019), Lynne Brown (2008-2009), Ebrahim Rasool (2004-2008), Leonard Ramatlakane (23-30  April 2004), Marthinus van Schalkwyk (2002-2004), Piet Meyer (3-21 J\u00fc\u00fcne 2002), Peter Marais (2001-2002), Cecil Herandien (Nofember-Deetsember 2001), Gerald Morkel (1998-2001), Hernus Kriel (1994-1998).\n\nWiartskap\nAt prowins hed uun't juar 2016 en BIP faan 596.043 miljuunen Rand, wat 13.7 % faan't BIP faan S\u00fc\u00fcdaafrika as. At tiinstleistingssektoor as uu so grat jinauer d\u00f6n \u00f6ler prowinsen uun't lun. Detheer sektoor maaget 2017 74 % faan det wiartskapelk aktiwiteet uun't prowins \u00fctj. Uun't auerbliiwsel faan't lun wiar't 69 %. Uun a jinsats diartu druch at primeersektoor (lun- an forstwiartskap, fascherei, berigbau an stianbreegen) bluat 5 % tu det wiartskapelk aktiwiteet uun't prowins. Uun't auerbliiwsel faan't lun wiar't 12 %. Detheer letjer uundial faan't primeersektoor as f\u00f6\u00f6raal \u00fc\u00fcb det letj berigbausektoor uun't prowins, jinauer \u00f6ler prowinsen faan't lun, turag tu feeren.\n\nKapsteed hee det wichtigst rol uun't wiartskap faan't prowins. At steed maaget uun't juar 2016 72% faan det wiarskapelk aktiwiteet faan't prowins \u00fctj.\n\nAt prowins as en wichtig sentrum f\u00f6r hanel, industrii an lunwiartskap an en wichtig winregiuun. Bitu faan dr\u00fc\u00fcwen wurd uk \u00f6ler fr\u00fcchten an gem\u00fc\u00fcsen plaantet. Uun a nuurd an uast faan Kapsteed as wiaten en wichtig fung. At faskerei as det wichtigst industrii bi a waasteeg, an uun't Karoo wurd schep aptaanjen. At turismus as uun't prowins uk uu so wichtig.\n\nAt Belukin W\u00e4\u00e4rt\n Kapholuns Architekt\u00fc\u00fcr uun Stellenbosch, Swellendam, Tulbagh an Graaff-Reinet.\n At Tuynhuys uun Kapsteed, wat uun't 17. juarhunert baut wurd.\n\nKwelen\n\nProwins uun S\u00fc\u00fcdaafrika"